Pollák, Peter, poslanec NR SR (2014-06-27):
Vážená pani podpredsedníčka, drahí priatelia, dovoľte, aby som aj ja teda vystúpil k tomuto zákonu, keďže som spoluautorom tohto návrhu. A začnem tým, čím som vlastne končil pred pár týždňami, keď sme predstavovali prvýkrát tento zákon v tomto parlamente. Samozrejme, nebojujeme teraz, ako dnes, za to, aby sme zlikvidovali hazard na Slovensku, ale bojujeme za to, aby sme mali hazard pod kontrolou, aby nehazardovali ľudia, ktorí na to nemajú, nech hazardujú ľudia, ktorí si zarábajú riadne peniaze a nežijú napríklad z toho, na čo sa my skladáme v rámci solidárneho systému, a nech nehazardujú zo sociálnej dávky, ktorá má úplne iné poslanie. Poslaním sociálnej pomoci štátu nie je to, aby ľudia, súc odkázaní na túto sociálnu pomoc, tieto sociálne dávky odovzdali prevádzkovateľom herní ako zisk, ale poslaním sociálnej pomoci štátu je to, aby sme uspokojili základné životné potreby ľudí, ktorí sú dnes závislí na pomoci štátu. Štát musí dozerať na to, že či jednoducho sa tieto peniaze dostávajú, alebo teda sa tieto peniaze míňajú na to, na čo sa majú, ak sa nemíňajú na to, na čo sa majú, tak musí jednoducho nie sa tváriť slepo, ale musí podniknúť kroky, ktoré povedú k tomu, aby nám nechodili rómske deti po kontajneroch, aby nečakali celý mesiac deti na to, v mnohých rómskych osadách, kým teda príde týždeň vyplácania sociálnych dávok, lebo vtedy bude teda aspoň nejaké jedlo. Som presvedčený o tom, že ľudia závislí na dávke v hmotnej núdzi, nemajú čo robiť v herniach, majú byť ľudia, ktorí si riadnym spôsobom života vlastne zarobili peniaze a nech ich, ak sa rozhodnú, nech ich míňajú potom v týchto výherných automatoch alebo v týchto herniach. Podobný zákon, ako to aj kolega Kadúc povedal, nie je novotou pre Európu, stačí ísť do Rakúska, kde je takýto zákon v platnosti. Ak sa rozhodne človek odkázaný na dávku v hmotnej núdzi ísť vlastne minút tieto peniaze, na ktoré sa skladáme my všetci, na to, na zisk, aby teda venoval túto pomoc, na ktorú sa skladáme, prevádzkovateľovi herne, tak ten prevádzkovateľ herne by mal podniknúť nasledujúce kroky. Takto je to bežné v zahraničí. Bežne v zahraničí je to, že ak človek príde do takéhoto zariadenia, tak najprv tohto človek preveria, najprv ho zaregistrujú. U nás v krčme, to je jedno, že v ktorej obci, nikoho v podstate nepreverujeme, ten automat svieti uprostred krčmy a môže tam prísť hocikto a mnohokrát sa stáva to, že aj ľudia, ktorí nemajú 18 rokov. Ale o tom nechcem dnes teda rozprávať. V každom prípade v zahraničí takéto automaty nesvietia uprostred krčiem, ale sú v centrách, alebo teda v zariadeniach, ktoré sa na to špecializujú a ktoré sú jednoducho pod drobnohľadom. Nie je možné, aby do takýchto zariadení vlastne vstupovali ľudia, ktorí tam nemajú čo robiť. V zahraničí príde človek, zaregistruje sa, pri tej registrácii aj ho preveria. Prečo by sme nemali preverovať, že kto do týchto zariadení chodí? Mne je jedno, kto tam chodí. Ale nemajú tam čo robiť ľudia, ktorí sú odkázaní na sociálnu pomoc štátu. V každom prípade, tak ako aj kolega Kadúc povedal, títo ľudia by mali prejsť teda tým preverovaním. Ak teda sú odkázaní na dávku v hmotnej núdzi, tak im prevádzkovateľ herne nedovolí hrať. Ak majú nejaké exekúcie, tak nemajú čo robiť v herni, najprv nech zaplatia vlastne to, čo majú zaplatiť, svoje dlhy, a potom môžu hrať. A ak to teda prevádzkovateľ herne nespraví, alebo mnohí sa pýtali, že ako to odkontrolujeme, no samokontrola, ak teda to nespraví a príde žaloba na toho prevádzkovateľa herne, že napríklad sociálne odkázaný človek tam prehral a na druhý deň vytriezvie z toho šialenstva a zažaluje vlastne prevádzkovateľa herne, že jednoducho mu umožnil hrať, tak jednoducho vysúdi nielen teda to, čo prehral, môže vysúdiť aj nejakú pokutu pre prevádzkovateľa herne. Som presvedčený o tom, že Slovensko je zrelé na takúto legislatívu. Ak rozmýšľame všetci v prospech rodiny, tak toto je presne zákon, ktorý chráni rodinu. Presne zákon, ktorý chráni deti, manželky, úbohé manželky, ktoré sa potom celý mesiac vlastne starajú o to, čo majú dať svojim deťom do úst. Ja priznávam, že tento zákon, ak uvedieme do praxe, bude účinný najmä k rómskym komunitám, ktoré častokrát v tých najchudobnejších podmienkach napriek tomu, že žijú v tých najchudobnejších podmienkach, tak mnohokrát ich manželia vlastne nechajú tieto peniaze, tieto sociálne dávky v automatoch. Čiže, áno, priznávam, že to tento zákon bude najviac účinný pre tých ľudí z tých najchudobnejších rómskych osád, ale nemôžme sa naďalej prizerať slepo na túto situáciu my všetci zodpovední za budúcnosť našich detí, ktoré mnohé hladujú, a aj v rómskych osadách, kvôli tomu, že ich otec napríklad prehraje tie peniaze v nejakom výhernom automate. Vyzývam všetkých teda členov parlamentu, aby tento zákon poslali do druhého čítania. Ak tento zákon má nejaké nedostatky, tak poďme diskutovať a odstrániť tie nedostatky. Som však presvedčený o tom, že filozofia tohto zákona je správna, a budem veľmi rád, ak tento zákon všetci posunieme do druhého čítania. Ďakujem pekne.